Tilaston ikävimmät luvut löytyvät itäisestä Euroopasta.

Seksuaalirikokset ja niistä määrättävien tuomioiden ankaruus puhuttavat ympäri Eurooppaa – myös Suomessa. Monet vaativat kovempia tuomiota seksuaalirikoksista, mutta osalla taas on täysin erilainen mielipide.

Euroopan komissio julkaisi viime viikon torstaina sukupuoliin kohdistuvaa väkivaltaa käsittelevän tilaston Erikois-Eurobarometri 449. Yhtenä kohtana on sukupuoliyhdynnät, jotka tapahtuvat ilman kaikkien osapuolten suostumusta – toisin sanoen raiskaukset ja seksuaaliset hyväksikäytöt. Tilastosta uutisoi muun muassa Washington Post.

Tilastossa esitetään yhdeksän eri kuvitteellista tilannetta: humalatila tai huumeiden vaikutus, vapaaehtoinen asunnolle meneminen jonkun kanssa esimerkiksi juhlien tai treffien jälkeen, paljastava tai seksikäs pukeutuminen, selvän kiellon tai fyysisen vastustelun puute, tapahtumia edeltänyt flirttailu, useat seksikumppanit, yksin ulkona liikkuminen yöllä, jos hyökkääjä ei ymmärrä mitä tekee tai hyökkääjän katumus.

Kaikkiaan 28 Euroopan unionin jäsenmaan vastaajista 27 prosenttia katsoo, että yhdessä tai useammassa mainituista olosuhteista raiskaus voisi olla hyväksyttävää tai jopa oikeutettua.

Suomen sijoitus on alhainen

Maakohtaisesti Suomi on tilaston häntäpäässä kolmantena. Suomalaisia ehdottomammin raiskauksiin suhtautuvat vain espanjalaiset ja ruotsalaiset.

Suomen lukua voi silti pitää korkeana. Tilaston mukaan 11 prosenttia katsoo, että joissain olosuhteissa raiskaus voisi olla hyväksyttävää tai jopa oikeutettua. Se on enemmän kuin joka kymmenes suomalainen.

Tilaston mukaan suomalaiset pitävät ”hyväksyttävimpänä” syynä suostumuksettomaan yhdyntään sitä, että osapuolet lähtevät treffeiltä tai juhlista yhteisymmärryksessä samaan osoitteeseen. Syyn voisi hyväksyä seitsemän prosenttia vastaajista.

Kuusi prosenttia suomalaisista katsoo, että selkeän kiellon tai fyysisen vastustelun puute voisi oikeuttaa seksiin ilman toisen suostumusta. Sen sijaan mikäli raiskaaja katuu tekoaan, suomalaisilta ei heru lainkaan sääliä hyväksyntää. Luku on pyöreä nolla. Vain kaksi prosenttia suomalaisista katsoo humalatilan tai huumausaineiden vaikutuksen oikeuttavan raiskauksen.

Romanialla kyseenalainen kärkisija

Muuten päihtymystä tai huumeidenkäyttöä pidetään tilaston maissa kaikkein hyväksyttävimpänä syynä. Romaniassa peräti 30 prosenttia katsoo, että päihtymys tai huumesekoilut tekisivät raiskauksesta hyväksyttävän. Tilaston yhdeksässä tilannekuvauksessa Romania 28 maasta suurin ymmärtäjä kuudessa kohdassa.

Romania pitääkin tilastossa kyseenalaista ykköspaikkaa, sillä jopa 55 prosenttia romanialaisista katsoo, että tietyissä olosuhteissa seksi ilman kaikkien osapuolten suostumusta olisi hyväksyttävää.

Raiskaukset saavat eniten ymmärrystä Itä- ja Keski-Euroopan maissa. Toisena kokonaistilastossa on Unkari 47 prosentilla ja kolmantena Bulgaria 43 prosentilla.

Monet vastaajat katsovat, että raiskaus toki on väärin, mutta ei niin väärin, että siitä pitäisi oikeudessa rangaista.

Vastaajista vähintään joka kymmenes katsoo, että yhdyntä ilman suostumusta on oikeutettua jos tilanteeseen liittyy alkoholia tai huumeita, osapuolet lähtevät vapaaehtoisesti yhdessä kotiin tai että uhri ei selkeästi sano ei tai taistele fyysisesti vastaan.

Yhteys perheväkivallan ymmärtämiseen

Tilaston mukaan 25–29-vuotiaista miehistä 27 prosenttia katsoo, että joku tilaston yhdeksästä tilannekuvauksesta voisi oikeuttaa raiskaukseen. Samanikäisistä naisista vastaava luku on 20 prosenttia.

Kyselystä käy ilmi, että perheväkivallan hyväksyvät ihmiset löytävät muita helpommin hyväksyttävät olosuhteet myös raiskauksille. Yli puolet vastaajista, jotka hyväksyvät perheväkivallan miehiä kohtaan, oikeuttaisi myös raiskaukset joissain olosuhteissa.

Miehiin kohdistuvan perheväkivallan vastustajista raiskauksille löysi oikeutuksen neljännes vastaajista. Samoin naisiin kohdistuvan perheväkivallan vastustajista. Sen sijaan kaksi kolmesta, jotka hyväksyvät perheväkivallan naisia kohtaan, löytää oikeutettuja olosuhteita myös raiskauksille.

Kyselyn loppusanoissa todetaan, että monissa jäsenmaissa on vielä huomattavasti tehtävää ja parannettavaa naisten oikeuksien suhteen.

– Erityisesti ajatuksessa, että naisiin kohdistuva väkivalta aiheutuisi uhrin provosoinnista tai että naiset usein keksisivät tai liioittelisivat väitteitään seksuaalisesta hyväksikäytöstä tai raiskauksesta, raportin loppusanoissa todetaan.

Tilastossa on mukana 28 Euroopan unionin jäsenmaata. Kaikkiaan kyselyssä on vastaajia on lähes 30 000, noin tuhat joka maasta lukuun ottamatta pieniä maita Kyprosta, Maltaa ja Luxemburgia. Kysely toteutettiin kesäkuussa 2016. Suomessa kyselyn toteutti TNS Gallup Oy.